Ľ. Vážny, poslanec: (2005-05-17):
Návrh zákona má dva problémy, jedna je legislatívnotechnická časť a druhá sú praktické problémy. Stručne poviem o tej legislatívnotechnickej časti. Návrh novely má viacero legislatívnotechnických nedostatkov, navrhuje sa v nej zrušiť štyri ustanovenia, ale nerieši sa ďalších minimálne 12 ustanovení citovaného zákona, ktoré sa na rušené ustanovenia priamo odvolávajú, respektíve na ne nadväzujú. Dal som si tú robotu, že ich tu mám aj vypísané v paragrafovom znení, ale nejdem vás s tým zdržovať. Legislatívnotechnické pripomienky z odboru legislatívy a aproximácie práva Národnej rady by tak v prípade, že by bol zákon posunutý do druhého čítania, boli rozsiahlejšie ako samotný návrh zákona. Celú problematiku povinnosti vykonať na nových vozidlách a vozidlách nie starších ako štyri roky administratívnotechnickú kontrolu je potrebné aj vzhľadom na celý kontext zákona riešiť koncepčne. Zapracovaním potrebných a nevyhnutných pozmeňujúcich a doplňujúcich návrhov, ktoré si takto navrhovaná novela zákona bezpodmienečne vyžaduje. My sme z legislatívnej stránky dostali úplne nový návrh zákona, ktorý by s pôvodne navrhovaným mal skutočne pramálo spoločné a úplne by zmenil jeho podstatu a z pôvodne navrhovaného znenia by tak nezostalo viac-menej nič. Preto si myslím, že z legislatívnej stránky bude vhodnejšie dotiahnuť celý okruh koncepčne spracovaných pozmeňujúcich návrhov, ktoré riešia túto problematiku a ktoré pripravila komisia pre transformáciu dopravy a pôšt a telekomunikácií, ktorá pôsobí pri Výbore Národnej rady pre hospodárstvo a spolu s ministerstvom sa pokúsime zapracovať do druhej novely zákona, o ktorej budeme rokovať v nasledujúcom bode programu. Teraz pár slov k technickým problémom. Aj keď pôvodným zámerom predkladateľov bolo odstrániť povinnosť absolvovania administratívnej technickej kontroly, navrhovaným znením by sa zo zákona celkom vypustil typ administratívnotechnickej a emisnej kontroly, ktorý existuje už niekoľko rokov. Vzhľadom na doterajší systém lepenia kontroly nálepiek technickej kontroly a emisnej kontroly na tabuľku s evidenčným číslom by tak vlastníci vozidiel, ktorí si staršie vozidlo kúpia v inom okrese, teda pri prepise dostanú aj nové evidenčné čísla, museli absolvovať dobrovoľnú technickú kontrolu úplnú. Doteraz im na to postačovala v prípade platnej technickej kontroly a emisnej kontroly kontrola administratívna, ktorú chceme touto novelou zákona zrušiť. Administratívna kontrola je v takýchto prípadoch vykonávaná len na základe kontroly dokladov potvrdzujúcich platnosť technickej kontroly a emisnej kontroly na vozidle, ktoré mu bolo medzičasom pridelené nové evidenčné číslo, a preto potrebuje iba nové kontrolné nálepky. Okrem faktu, že pri administratívnotechnickej alebo emisnej kontrole ide o časovo málo náročnú záležitosť v porovnaní s technickou kontrolou úplnou, do ktorej by sme teda určili aj tie vozidlá, ktoré sa prepisujú z okresu do okresu, je rozhodujúca aj cena za jednotlivé úkony. Kým cena administratívnej kontroly sa pohybuje na úrovni cirka 160 korún, súhlasím aj s tým, že je vysoká a riešme to, ale nie zákonom, a cena úplnej technickej kontroly spolu s emisnou dosahuje úroveň cirka 1 000 korún. Dovolil som si pripraviť aj nejaký odhad. Ak si uvedomíme, že ročne dochádza k prepisu z okresu do okresu odhadom 100 000 vozidiel na Slovensku starších, ktoré ešte majú platnú technickú a emisnú kontrolu, veľmi rýchlo si môžeme zrátať, akou sumou by sme v prípade schválenia takto navrhovanej novely zaťažili majiteľov vozidiel, ktorí prepisujú vozidlá z okresu do okresu,  konkrétne pri 100 000 vozidlách a pri odhade cirka 1 000 korún je to asi 100 miliónov Sk, ktoré nám takisto potom občania budú vytýkať, lebo keby takáto novela neprešla, tak by zaplatili iba administratívnu technickú kontrolu. Aj keď som sám zástancom odbúrania byrokracie spojenej s administratívnotechnickou kontrolou, nie som toto názoru, že takto navrhovanou novelou docielime žiadaný stav. Nepochybujem však o potrebe zaviesť jasné pravidlá a uvedomujem si potrebu a význam označenia každého vozidla v premávke na pozemných komunikáciách kontrolnou nálepkou bez ohľadu na jeho vek. Preto musíme hľadať iné technické riešenia, respektíve sa zamyslieť v tomto parlamente nad tým, že máme dva mantinely, alebo zrušíme administratívnu technickú kontrolu úplne, to znamená, budeme mať problémy so smernicami Európskej komisie, budeme mať problémy s vycestovaním našich vozidiel, ktoré nebudú polepené, do zahraničia, do Európskeho spoločenstva a, samozrejme, súvisí to aj s poriadkom na cestách, alebo druhá stránka mince, keď chceme mať poriadok na cestách ako v Nemecku, musíme mať aj povinnosti polepiť vozidlá nálepkami, aby to bolo jednoducho a rýchlo rozlíšiteľné. Čiže musíme nájsť, ak teda chcem ponechať administratívnotechnickú kontrolu, musíme nájsť riešenie, ktoré nebude zaťažovať vlastníkov nových, ale aj starších vozidiel zbytočnou byrokraciou a ktoré by malo právne zjednodušiť a zlacniť aj celý proces prepisu vozidla pri jeho kúpe z iného okresu. Ako som už spomínal, v našej komisii spolu s ministerstvom pripravujeme a riešime ucelený komplex pozmeňujúcich a doplňujúcich návrhov, ktoré daný stav, respektíve platnú povinnosť nielenže odstránia, ale budú vytvárať aj taký legislatívny rámec, ktorý ministerstvu umožní v krátkej dobe zaviesť úplne nový spôsob označovania vozidiel nových, ako aj tých, ktoré úspešne absolvujú technickú, respektíve emisnú kontrolu. Vzhľadom na uvedené technické a praktické problémy, ktoré by takto navrhovaná novela zákona spôsobila v praxi, ako aj vzhľadom na fakt, že v záujme riešiť danú problematiku  komplexne by sme legislatívnymi úpravami nielenže museli pôvodné znenie navrhovaného zákona rozšíriť, ale nevyhnutnými úpravami by sme úplne zmenili jeho pôvodné znenie. Zmenili by sme základnú ideu takejto novely, pretože tá bola postavená na zrušení administratívnej technickej kontroly na základe tlaku médií a nebola založená na solídnom spôsobe nájsť riešenia a odstrániť byrokraciu. Z uvedených dôvodov predkladám procedurálny návrh, aby sa Národná rada Slovenskej republiky uzniesla tak, že v zmysle § 73 ods. 3 písm. b) zákona o rokovacom poriadku nebude pokračovať v rokovaní o tomto návrhu zákona. Ďakujem za pozornosť.